કશિશ આ બાબત પર ઈમોશનલ થઈ ગઈ. ભલે ભાવનાબહેન સાથે બહુ નિકટતા ન હતી, પણ એક સાસુ તરીકે એમણે એને ખૂબ આઝાદી આપી હતી. કૌશલ એમનો એકનો એક દીકરો હતો છતાં એનાથી અલગ રહેવાની મંજૂરી આપી તે નાનીસૂની વાત ન હતી. વળી અઠવાડિયે એકાદ વાર તેઓ મળતાં ત્યારે પણ તેઓ બહુ હેત-પ્રેમથી વાતો કરતાં. કશિશ ભાગ્યે જ એમની સાથે શોપિંગ પર ગઈ હતી, પણ એ જતાં ત્યારે અચૂક કશિશને ફોન કરીને સાથે લઈ જતાં. કશિશને એમના માટે દિલથી માન-સન્માન હતાં.